A̱ndá ti ó kóntó ndá ti sin kꞌuájiko chꞌin Jesús kꞌuinkajin sin,
sákjuí sin chrínta nda̱ñao
la kꞌui̱tꞌótjen sin ijnko ntabarco la kꞌuatsínka sin ti nda̱ñao,
sátsji chjasin Capernaum.
La ó kꞌuíxin tie la na̱xa̱ kjanhña chꞌin Jesús.
Ndá kjuankíxin imá chjéhe xri̱nto̱,
la kjuankíxin síkjaminkí ti ìnta̱.
A̱ndá ti ó kjuacha sin sákjuí sin inꞌó o̱ injon kilómetro,
la xrína̱hña kꞌuíkon sin kixin chꞌin Jesús tetji chritaón ti ìnta̱ la tinkákóchjinehe chꞌan ti ntabarco la jehe sin la imá chrákon sin.
Kjánchó chꞌin Jesús ndáchro:
―Chrakonhñara kixin janhan ó kjuihá.
Ndá imá chéhe̱ sin kixin kꞌuíkon sin chꞌan la kjuanchia sin kixin tsi̱tꞌótjen chꞌan ti ntabarco,
la tuénxín kjuíji sin ti chjasin sátsji sin.